CELEX: 32018R0980
Language: el
Date: 2018-07-11 00:00:00
Title: Εκτελεστικός κανονισμός (EE) 2018/980 της Επιτροπής, της 11ης Ιουλίου 2018, για την τροποποίηση του εκτελεστικού κανονισμού (ΕΕ) αριθ. 815/2012, όσον αφορά τα στοιχεία που πρέπει να ανταλλάσσονται μεταξύ των κρατών μελών με σκοπό τον προσδιορισμό των υποκείμενων στον φόρο που χρησιμοποιούν το μη ενωσιακό καθεστώς

12.7.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 176/9
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (EE) 2018/980 ΤΗΣ ΕΠΙΤΡΟΠΉΣ
   της 11ης Ιουλίου 2018
   για την τροποποίηση του εκτελεστικού κανονισμού (ΕΕ) αριθ. 815/2012, όσον αφορά τα στοιχεία που πρέπει να ανταλλάσσονται μεταξύ των κρατών μελών με σκοπό τον προσδιορισμό των υποκείμενων στον φόρο που χρησιμοποιούν το μη ενωσιακό καθεστώς
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 904/2010 του Συμβουλίου, της 7ης Οκτωβρίου 2010, για τη διοικητική συνεργασία και την καταπολέμηση της απάτης στον τομέα του φόρου προστιθέμενης αξίας (1), και ιδίως το άρθρο 44 παράγραφος 1, το άρθρο 44 παράγραφος 2 δεύτερο εδάφιο, το άρθρο 45 παράγραφοι 1 και 2, και το άρθρο 51 παράγραφος 1,
   Εκτιμώντας τα ακόλουθα:
   
               (1)
            
            
               Ο εκτελεστικός κανονισμός (ΕΕ) αριθ. 815/2012 της Επιτροπής (2) καθορίζει λεπτομερείς κανόνες εφαρμογής του κανονισμού (ΕΕ) αριθ. 904/2010, ιδίως όσον αφορά τη διαβίβαση στοιχείων εγγραφής των υποκείμενων στον φόρο που χρησιμοποιούν ειδικά καθεστώτα για τηλεπικοινωνιακές, ραδιοφωνικές και τηλεοπτικές ή ηλεκτρονικές υπηρεσίες, τα οποία προβλέπονται στον τίτλο XII κεφάλαιο 6 της οδηγίας 2006/112/ΕΚ του Συμβουλίου (3).
            
         
               (2)
            
            
               Μετά την τροποποίηση των άρθρων 358α και 361 της οδηγίας 2006/112/ΕΚ με την οδηγία (ΕΕ) 2017/2455 του Συμβουλίου (4), οι μη εγκατεστημένοι στην Κοινότητα υποκείμενοι στον φόρο που διαθέτουν αριθμό φορολογικού μητρώου φόρου προστιθέμενης αξίας (ΦΠΑ) εντός της Κοινότητας θα μπορούν, από την 1η Ιανουαρίου 2019, να χρησιμοποιούν το ειδικό καθεστώς που καθορίζεται στον τίτλο XII κεφάλαιο 6 τμήμα 2 της οδηγίας 2006/112/ΕΚ (το «μη ενωσιακό καθεστώς»), για τηλεπικοινωνιακές, ραδιοφωνικές και τηλεοπτικές ή ηλεκτρονικές υπηρεσίες που παρέχονται σε μη υποκείμενους στον φόρο οι οποίοι είναι εγκατεστημένοι ή έχουν τον τόπο της κατοικίας τους ή της συνήθους διαμονής τους σε κράτος μέλος.
            
         
               (3)
            
            
               Ως εκ τούτου, θα πρέπει να τροποποιηθεί αναλόγως το κοινό ηλεκτρονικό μήνυμα για τη διαβίβαση των στοιχείων εγγραφής των υποκείμενων στον φόρο που χρησιμοποιούν το μη ενωσιακό καθεστώς, το οποίο καθορίζεται στη στήλη Β του πίνακα του παραρτήματος I του εκτελεστικού κανονισμού (ΕΕ) αριθ. 815/2012.
            
         
               (4)
            
            
               Για λόγους συνέπειας, ο παρών κανονισμός θα πρέπει να εφαρμοστεί από την ίδια ημερομηνία με τις διατάξεις της οδηγίας (ΕΕ) 2017/2455 οι οποίες εισάγουν τη δυνατότητα χρήσης του ειδικού καθεστώτος από μη εγκατεστημένους στην Κοινότητα υποκείμενους στον φόρο που διαθέτουν αριθμό φορολογικού μητρώου ΦΠΑ εντός της Κοινότητας.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής διοικητικής συνεργασίας,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στη στήλη Β του πίνακα του παραρτήματος I του εκτελεστικού κανονισμού (ΕΕ) αριθ. 815/2012, το κείμενο στο τετραγωνίδιο αριθ. 16 αντικαθίσταται από το ακόλουθο κείμενο:
   
      «Ηλεκτρονική δήλωση ότι ο υποκείμενος στον φόρο δεν είναι εγκατεστημένος εντός της Ένωσης».
   
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2019.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Ιουλίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 268 της 12.10.2010, σ. 1.
   
      (2)  Εκτελεστικός κανονισμός (ΕΕ) αριθ. 815/2012 της Επιτροπής, της 13ης Σεπτεμβρίου 2012, για τον καθορισμό των λεπτομερών κανόνων εφαρμογής του κανονισμού (ΕΕ) αριθ. 904/2010 του Συμβουλίου όσον αφορά τα ειδικά καθεστώτα για μη εγκατεστημένους υποκείμενους στο φόρο οι οποίοι παρέχουν τηλεπικοινωνιακές, ραδιοφωνικές και τηλεοπτικές ή ηλεκτρονικές υπηρεσίες σε μη υποκείμενους στο φόρο (ΕΕ L 249 της 14.9.2012, σ. 3).
   
      (3)  Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347 της 11.12.2006, σ. 1).
   
      (4)  Οδηγία (ΕΕ) 2017/2455 του Συμβουλίου, της 5ης Δεκεμβρίου 2017, για την τροποποίηση της οδηγίας 2006/112/ΕΚ και της οδηγίας 2009/132/ΕΚ όσον αφορά ορισμένες υποχρεώσεις που απορρέουν από τον φόρο προστιθέμενης αξίας για παροχές υπηρεσιών και πωλήσεις αγαθών εξ αποστάσεως (ΕΕ L 348 της 29.12.2017, σ. 7).